Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov - Záverečná hodnotiaca správa o rámcovej stratégii a akčnom programe Spoločenstva týkajúcom sa stratégie Spoločenstva v oblasti rovnosti žien a mužov (2001 – 2006) {SEK(2008) 2365} /* KOM/2008/0503 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 13.8.2008 KOM(2008) 503 v konečnom znení OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Záverečná hodnotiaca správa o rámcovej stratégii a akčnom programe Spoločenstva týkajúcom sa stratégie Spoločenstva v oblasti rovnosti žien a mužov (2001 – 2006) {SEK(2008) 2365 } 1. ÚVOD V roku 2000 bola prijatá stratégia Spoločenstva v oblasti rovnosti rovnosti žien a mužov [1] a v roku 2001 bol zriadený program Spoločenstva[2] na podporu vykonávania rámcovej stratégie. V súlade s článkom 12 rozhodnutia o programe Komisia v roku 2004 predložila Európskemu parlamentu, Rade, Európskemu hospodárskemu a sociálnemu výboru a Výboru regiónov dočasnú hodnotiacu správu[3]. V tom istom článku sa stanovilo predloženie záverečnej hodnotiacej správy o rámcovej stratégii a programe, ktorá je predmetom tohto dokumentu a prílohy k nemu. 2. REALIZÁCIA CIEľOV AKčNÉHO PROGRAMU A RÁMCOVEJ STRATÉGIE Komisia v júni 2000 prijala rámcovú stratégiu Spoločenstva v oblasti rodovej rovnosti (2001 – 2006). Cieľom stratégie bolo vytvoriť jednotný a koordinovaný akčný rámec pre všetky činnosti Komisie v tejto oblasti. V rámci stratégie sa stanovilo päť prioritných cieľov: rodová rovnosť v hospodárskom živote, rovnosť, pokiaľ ide o účasť a zastúpenie, rodová rovnosť pri prístupe k sociálnym právam a ich uplatňovaní v plnej miere, rodová rovnosť v občianskom živote, ako aj úlohy a stereotypy mužov a žien. Ciele rámcovej stratégie sa mali dosiahnuť prostredníctvom koordinovaného využívania viacerých nástrojov Spoločenstva, vrátane právnych predpisov, finančných programov a dialógu so sociálnymi partnermi a občianskou spoločnosťou. Ciele rodovej rovnosti mali byť zahrnuté do ďalších politík: v oblasti zamestnanosti, sociálneho začlenenia, vzdelávania a odbornej prípravy, slobody a spravodlivosti, vedy a výskumu a rozvojovej spolupráce. Osobitné opatrenia boli takisto zamerané na zlepšenie situácie žien a mužov v odvetviach, ktoré majú priamy dosah na ženy a mužov. Opatrenia, ktoré sa v rámcovej stratégii uvádzali ako príklad, mala vykonávať Komisia, členské štáty a orgány pôsobiace v oblasti rodovej rovnosti. Akčný program Spoločenstva bol zriadený s cieľom podporiť vykonávanie rámcovej stratégie prostredníctvom horizontálnych a koordinačných opatrení. Program podporil realizáciu cieľov rámcovej stratégie od roku 2001 do roku 2006 s celkovým rozpočtom 61 742 241 eur, ktoré sa rozdelili do troch oblastí činnosti. Na oblasť 3 týkajúcu sa spolupráce medzi zúčastnenými stranami sa vyčlenila najväčšia časť rozpočtu (45 %), za ňou nasledovala oblasť 1 týkajúca sa zvyšovania povedomia o dimenzii Spoločenstva v oblasti rovnosti (38 %) a oblasť 2, ktorá zahŕňala analytické činnosti (16 % rozpočtu). Finančný príspevok na oblasť 1 umožnil uskutočnenie nadnárodných akcií zameraných na zvýšenie povedomia o prioritných témach rámcovej stratégie s cieľom podporiť lepšie chápanie cieľov rovnosti. Počas celého obdobia 57 nadnárodných partnerstiev orientovaných na zvyšovanie povedomia umožnilo stretnutia iniciátorov a sprostredkovateľov v oblasti politiky rovnosti. Konferencie, ktoré dvakrát ročne organizovali členské štáty a ktoré zahŕňali predsedníctvo v Rade, umožnili diskusie na viaceré prioritné témy v rámci rámcovej stratégie: rozdiely v odmeňovaní žien a mužov, úloha žien v procese rozhodovania, úloha mužov v prospech rovnosti, násilie páchané na ženách. Konferencie prispeli k lepšiemu spoznaniu hodnôt, z ktorých vychádza politika rovnosti, a umožnili hlavným účastníkom, aby sa navzájom oboznámili s výzvami súvisiacimi s rodovou rovnosťou. Oblasť 2 pokrývala štatistické činnosti, ktorých cieľom bolo zlepšiť metódy a umožniť poskytovanie porovnateľných údajov na európskej úrovni v oblastiach rodovej rovnosti. Bola vytvorená databáza na mapovanie situácie žien v oblasti rozhodovania a na určenie ukazovateľov na európskej úrovni týkajúcich sa podielu žien na pozíciách so zodpovednosťou v politických a hospodárskych záležitostiach. Analýzy a nové údaje splnili požiadavky Komisie zlepšením poznatkov týkajúcich sa najmä rozdielov v odmeňovaní, nízkeho zastúpenia žien na pozíciách s rozhodovacou právomocou, zosúladenia pracovného a súkromného života a dostupnosti zariadení starostlivosti o deti. Nové údaje podporili činnosť a politické návrhy Komisie a poukázali tak na ich význam. Všetky tieto činnosti umožnili zlepšiť poznatky o prioritných témach rámcovej stratégie. Uverejnenie analýz a správ prispelo k zviditeľneniu politiky rovnosti. Výzvy na predloženie návrhov financované v rámci oblasti 3 boli určené mimovládnym organizáciám, sociálnym partnerom na európskej úrovni a nadnárodným sieťam regionálnych alebo miestnych orgánov. Počas príslušného obdobia sa financovalo 87 nadnárodných výmenných partnerstiev. Tieto činnosti mali pozitívny vplyv na šírenie politík rovnosti a umožnili mobilizáciu občianskej spoločnosti a ďalších partnerov v súvislosti s témami rovnosti. Ich prínos k otázkam politiky rovnosti však bol menej konkrétny a viditeľný ako prínos ďalších dvoch oblastí akčného programu. Program takisto umožnil kandidátskym krajinám a pristupujúcim krajinám využívať akcie, ktoré im pomohli oboznámiť sa s politikami a pracovnými metódami Spoločenstva v oblasti rodovej rovnosti. V desiatich kandidátskych krajinách, v Chorvátsku a v Turecku sa zorganizovali akcie zamerané na zvýšenie povedomia o acquis communautaire vo forme konferencií, seminárov a školení o právnych predpisoch v oblasti rovnosti. Stretli sa na nich verejné orgány, politickí činitelia, sociálni partneri a MVO s cieľom pripraviť tieto krajiny na rokovania v rámci procesu pristúpenia k Únii. Celkovo program účinným spôsobom podporil ciele rámcovej stratégie. Činnosti na podporu jednotlivých cieľov sa uskutočňovali ako doplňujúce činnosti k ostatným uvedeným finančným nástrojom na dosiahnutie cieľov rámcovej stratégie. V oblasti zamestnanosti činnosť odborníkov prispela k posilneniu rozsahu Spoločenstva pokiaľ ide o politiku rovnosti vo vnútroštátnych politikách prostredníctvom analýzy vnútroštátnych plánov pre zamestnanosť a sprístupnením štatistík. Finančné prostriedky Spoločenstva (Európsky fond regionálneho rozvoja, Európsky sociálny fond a iniciatíva EQUAL) predstavovali rozhodujúci nástroj Lisabonskej stratégie a doplňujúcim spôsobom prispeli k realizácii cieľov prijatých na zasadnutí v Rady Európy v roku 2000. Rámcová stratégia nepochybne prispela k dosiahnutiu cieľa presadzovať na úrovni Spoločenstva rovnosť, pokiaľ ide o účasť a zastúpenie . Komisia podporila účasť žien pri rozhodovaní tým, že poukázala na demokratický deficit v dôsledku nevyváženého zastúpenia žien a mužov na pozíciách s rozhodovacou právomocou v hospodárskej, sociálnej a politickej oblasti. Poznatky o tomto fenoméne sa zlepšili vďaka databáze Spoločenstva a nadnárodným výmenám zameraným na prekážky, s ktorými sa ženy stretávajú pri získavaní významných pozícií s rozhodovacou právomocou. Činnosti prispeli k mobilizácii zainteresovaných strán, ktoré tradične len v malom rozsahu vnímajú ciele rovnosti, a k posilneniu predovšetkým postavenia žien vo výskumnom odvetví. Akcie zamerané na presadzovanie rovnosti, pokiaľ ide o prístup k sociálnym právam a ich uplatňovanie v plnej miere, umožnili najmä zahrnutie činnosti odborníkov pri realizácii cieľov rovnosti v oblasti otvorenej metódy koordinácie vo sfére sociálnej ochrany a sociálneho začlenenia. Na podporu cieľov rovnosti vo svete sa v rámci rozvojovej politiky posilnili inštitucionálne a operačné kapacity v oblasti presadzovania práv žien. Uskutočnilo sa niekoľko iniciatív v oblasti rovnosti v občianskom živote . Skupina odborníkov na právne otázky v oblasti zamestnanosti, sociálnych záležitostí a rodovej rovnosti uskutočnila analýzu uplatňovania právnych predpisov a právneho vývoja na úrovni členských štátov a Spoločenstva. Ďalšie akcie boli zamerané na MVO, ktoré sa angažujú v boji proti násiliu medzi mužmi a ženami a obchodovaniu s ľuďmi. Okrem toho k presadzovaniu rodovej rovnosti prispel aj Európsky fond pre utečencov a prípravné akcie na integráciu štátnych príslušníkov tretích krajín. Programy sa týkali policajnej a súdnej spolupráce a prispeli k boju proti obchodovaniu s deťmi a sexuálnemu vykorisťovaniu detí. Boj proti rodovým stereotypom sa takisto podporoval činnosťami zameraným na úlohy žien a mužov v spoločnosti. Programy vzdelávania a odbornej prípravy podporili boj proti stereotypom a povzbudili ženy v tom, aby sa viac zameriavali na kariéru v oblasti vedy a techniky. Zohľadnenie segregácie mužov a žien vo vzdelávaní je súčasťou monitorovania vývoja systémov vzdelávania a odbornej prípravy v Európe, najmä snaha získať viac žien do vedeckých odborov. Rámcová stratégia a program vo veľkej miere prispeli k zlepšeniu správy vecí verejných na európskej úrovni. Spolupráca medzi vnútroštátnymi zúčastnenými stranami sa posilnila vytvorením skupiny vysokých úradníkov z členských štátov poverených integráciou politiky rovnosti a skupinou na vysokej úrovni pre integráciu rodovej rovnosti do štrukturálnych fondov. Dialóg so sociálnymi partnermi na európskej úrovni viedol k vytvoreniu rámca pre opatrenia v oblasti rodovej rovnosti. Občianska spoločnosť a MVO využívali podporu zacielenú na konsolidáciu svojich úloh v oblasti rodovej rovnosti. Vykonávanie stratégie monitorovali vnútorné štruktúry Komisie: skupina komisárov zodpovedných za základné práva, boj proti diskriminácii a rovnaké príležitosti a medziútvarová skupina pre rodovú rovnosť. 3. ZÁVERY Ciele stanovené v rámcovej stratégii boli ambiciózne, pretože si vyžadovali zohľadnenie zásad rovnosti vo všetkých politikách Únie. Päť oblastí politík určených na účely štrukturalizácie rámca pre činnosť Spoločenstva zodpovedá hlavným úlohám, ktoré treba riešiť s cieľom podporiť ciele rovnosti. Predložením tohto celkového rámca Komisia vytvorila podmienky na koordinovanú implementáciu jednotlivých nástrojov. Štrukturálne fondy predstavovali rozhodujúci nástroj na to, aby sa mohla rovnosť zohľadniť v politikách členských štátov. Prostredníctvom konkrétne zameraných akcií Spoločenstva sa posilnili právne predpisy v oblasti rovnosti a podporili inštitucionálne zúčastnené strany a občianska spoločnosť pri účinnom presadzovaní rovnosti vo všetkých oblastiach. Program preukázal svoju pridanú hodnotu prostredníctvom svojej schopnosti podporovať realizáciu cieľov rovnosti a posilňovať koordinačné mechanizmy a správu vecí verejných na európskej úrovni. Opatrenia, ktorými sa podporilo presadzovanie hodnôt a zlepšilo sa chápanie otázok súvisiacich s rovnosťou, majú pre činnosť Spoločenstva veľký význam. Napriek tomuto pozitívnemu celkovému hodnoteniu stále pretrvávajú veľké rozdiely medzi ženami a mužmi. S cieľom čeliť týmto výzvam Komisia v marci 2006 prijala plán uplatňovania rovnosti žien a mužov [4]. Tento plán je zameraný na boj proti nerovnosti medzi ženami a mužmi v šiestich prioritných oblastiach. Komisia sa na účely svojho konkrétnejšieho zapojenia zameria na akcie, ktoré spadajú do jej právomoci v jednotlivých oblastiach, ako aj na termíny na ich uskutočnenie, a posilňuje mechanizmy na správu vecí verejných a monitorovanie. Financovanie oblasti rovnosti v rámci nového programu PROGRESS (2007 – 2013)[5] poskytne Komisii podporu pri vykonávaní činností obsiahnutých v pláne. Programom PROGRESS sa predchádzajúce programy spájajú do jedného programu, čím sa takisto umožňuje lepšie zohľadnenie rozmeru rodovej rovnosti vo všetkých činnostiach, ktoré s programom súvisia. V oblasti rodovej rovnosti zostáva ešte mnoho úloh, ktoré si vyžadujú zapojenie všetkých partnerov. Pokiaľ ide o Komisiu, zaviazala sa, že posilní svoj akčný rámec, a zároveň vyzvala ostatných partnerov, aby sa ujali svojej úlohy. Sociálni partneri na európskej úrovni sa zaviazali, že budú implementovať svoj akčný rámec pre rovnosť. Občianska spoločnosť a MVO sú takisto pripravené usilovne pracovať na odstraňovaní nerovnosti medzi ženami a mužmi. Členské štáty sú takisto zodpovedné za pokrok v oblasti rodovej rovnosti. V marci 2006 Európska rada stanovila v Európskom pakte pre rodovú rovnosť priority politiky rovnosti a vyslala tak politický signál predstaviteľom štátov a vlád. [1] KOM(2000) 335 v konečnom znení. [2] Rozhodnutie 2001/51/ES. [3] SEK(2004)1047. [4] KOM(2006) 92 v konečnom znení. [5] Rozhodnutie 1672/2006/ES.